डायटिंग, व्रत और खाने में देरी से सांस की बदबू का कनेक्शन
Discover the connection between bad breath and dieting, fasting, and delayed eating. सांसों की बदबू, दांत और मसूढ़ों की बीमारी के बाद तीसरी सबसे बड़ी वजह है, जिसके इलाज के लिए लोग डेंटिस्ट के पास जाते हैं।
सांसों की बदबू, दांत और मसूढ़ों की बीमारी के बाद तीसरी सबसे बड़ी वजह है, जिसके इलाज के लिए लोग डेंटिस्ट के पास जाते हैं।
सांसों की इस समस्या को डॉक्टर ‘हैलिटोसिस’ नाम से जानते हैं। हर बदबू अलग-अलग बीमारियों के बारे में बताती है। जिससे अंदाजा लगाया जा सकता है कि इंसान को कौन सी बीमारी है।
विज्ञापनों में कही जाने वाली लाइन- सांसों में महक है, तो कॉन्फिडेंस है ये आज की लाइफस्टाइल की सच्चाई है। महकती सांसें जिंदगी में प्यार और सफलता भी लाती हैं। लेकिन, सांसों की बदबू न सिर्फ परेशानी देती है बल्कि रिश्ते खत्म करने के अलावा डिप्रेशन, अकेलेपन और मानसिक बीमारियों का शिकार भी बनाती है। बदबू छिपाकर सांसों को महकाने वाली माउथवॉश इंडस्ट्री दुनियाभर में करीब 600 अरब रुपए की बन चुकी है।
लेकिन, इलाज की बजाए सांसों की बदबू को माउथवॉश से छिपाना और उसकी अनदेखी करना जानलेवा साबित हो सकता है। साइंटिस्ट बताते हैं कि बदबूभरी सांसें आपकी अंदरूनी सेहत का हाल बताती हैं।
इसलिए सांसों की गंध को लेकर अलर्ट रहना किडनी और लिवर को फेल होने से बचा सकता है। इंडियन जर्नल ऑफ डेंटल साइंसेज़ की रिसर्च बताती है कि भारत की आधी आबादी सांसों की बदबू से जूझ रही है।
सांसों की दुर्गंध का बीमारियों से कनेक्शन जानेंगे लेकिन पहले इस पोल पर राय साझा करते चलें...
लेकिन, तमाम परेशानियों के बाद भी लोग ध्यान नहीं देते और अनजान बने रहते हैं...
आखिर सांसों से बदबू आने की वजह क्या है
80 से 90 फीसदी लोगों की सांसों में बदबू की वजह मुंह साफ न रखना है, जबकि 10 से 20 फीसदी लोगों की बदबूभरी सांसों की वजह गंभीर बीमारियां हैं।
दिल्ली में प्रोस्थोडॉन्टिस्ट डॉ. रविंदर बताते हैं कि दांतों में फंसा खाना, मसूढ़ों की बीमरियां, लार की कमी और दांत-जीभ को ठीक से साफ न करना ओरल हेल्थ बिगाड़ देते हैं। जिससे मुंह में बैड बैक्टीरिया के बढ़ने से सल्फर की मात्रा बढ़ी जाती है। जो तेज बदबू की वजह बनती है। तेज गंध वाले मसाले, लहसुन, प्याज पचने के बाद खून की नली के जरिए फेफड़ों तक पहुंच जाते हैं, जिससे सांसों से गंध आती है।
खुद की सांसों की गंध का कैसे पता लगाएं
आपकी सांसों से बदबू आ रही है या नहीं, इसका पता लगाने का सबसे आसान तरीका है किसी क्लोज फ्रेंड या फैमिली मेंबर से पूछें। लेकिन, अगर आपके आसपास कोई मौजूद न हो, तो अपनी कलाई को चाटकर तुरंत सूंघें या मास्क पहनकर मुंह से लंबी सांस छोड़ें और नाक से सांस लें। इससे काफी हद तक आपको अपनी सांसों का अंदाजा लग जाएगा।
फिर भी अगर समझ न आए तो डेंटिस्ट के पास जाएं। वो इन टेस्ट के जरिए मुंह की बदबू का पता लगा सकता है:
सुबह-शाम ब्रश करने, जीभ साफ करने, डेंटल फ्लॉस करने और खूब पानी पीने के बावजूद सांसें न महकें तो डेंटिस्ट के पास जाएं:
10 तरह की सांसों की बदबू कई बीमारियों की निशानी
लिवर और किडनी जैसे अंग टॉक्सिक पदार्थों को फिल्टर करके शरीर से बाहर निकालते हैं। लेकिन, जब किसी बीमारी के कारण ये अंग ठीक से काम करना बंद कर दें, तो शरीर में कई नुकसानदेह तत्वों की मात्रा बढ़ने लगती है।
ऐसे में सांसों की बदबू के जरिए शरीर बीमारियों का संकेत देना शुरू करता है। हर बीमारी में सांसों की गंध अलग-अलग होती है। जिसकी अनदेखी करने पर लिवर, किडनी से लेकर ब्रेन तक डैमेज होने का खतरा बढ़ जाता है।
देखिए कहीं आपके आसपास तो किसी की सांसों में ये बदबू तो नहीं...
1- जब सांसों में फलों जैसी गंध आए
डायबिटीज में ध्यान न देने पर 'डायबिटिक कीटोएसिडोसिस' हो जाता है। दरअसल, ग्लूकोज कोशिकाओं के लिए ईंधन का काम करता है।
लेकिन, शरीर में जब इंसुलिन कम हो तो लिवर बॉडी में जमा फैट को एनर्जी के तौर पर इस्तेमाल करता है, जो खून को एसिडिक बना देता है। इस दौरान निकलने वाले केमिकल कीटोंस की गंध तेज होती है। यह कंडीशन जानलेवा हो सकती है।
देर से खाना खाने, डाइटिंग या फिर व्रत रखने, कम कार्ब्स वाला खाना खाने से भी कीटोंस की मात्रा बढ़ती है और सांस के जरिए इसकी गंध दूसरों तक पहुंचती है।
क्या करें: डायबिटीज और कीटोंस लेवल की जांच कराएं। खाली पेट न रहें। समय पर खाना खाएं।
2- सांसों में कचरे जैसी बदबू यानी इंटरनल इंफेक्शन 
मुंह, गले या फेफड़े में इंफेक्शन होने, पस भरने, टिश्यूज के सड़ने से सांसों से सड़े कचरे जैसी बदबू आती है। फेफड़ों तक हवा पहुंचाने वाली नलियां डैमेज होने पर बैक्टीरिया फेफड़ों तक पहुंच जाते हैं। नलियों में भरा बलगम सांसें को बदबूदार बनाता है। साइनस में भी ऐसी ही दिक्कत होती है।
खून की नलियों, किडनी, फेफड़े और ENT के संक्रमण से जुड़ी एक और बीमारी है- ग्रैनुलोमैटोसिस। टिश्यूज डैमेज होने से ब्लड सर्कुलेशन ठीक नहीं रहता। मुंह के घाव, नकली दांत, डेंटल ब्रेस मुंह के अंदर लगने वाली डिवाइस में फंसा खाना सड़ने पर भी ऐसी ही बदबू आती है।
क्या करें: डेंटिस्ट से चेकअप कराएं। जरूरत पड़ने पर ENT स्पेशलिस्ट या पल्मोनोलॉजिस्ट से मिलें।
3- सांस में नेल पॉलिश रिमूवर जैसी महक
कई लोग डाइटिंग में ऐसा खाना खाते हैं, जिसमें कार्ब्स कम हो। कार्बोहाइड्रेट्स का लेवल काफी कम होने से बॉडी फैट एनर्जी में कन्वर्ट होने लगता है।
इस दौरान शरीर में बना एसिटोन केमिकल बनता है जो नेल पॉलिश रिमूवर की तरह महकता है।
क्या करें: कार्बोहाइड्रेट्स की पर्याप्त मात्रा के लिए फल और सब्जियां खाएं।
4- खट्टी गंध वाली सांसें एसिड रिफ्लेक्स की निशानी
आहार नली हमारे खाने को पेट तक पहुंचाती है। एसिड रिफ्लेक्स यानी GERD की समस्या से परेशान लोगों में आहार नली ठीक से बंद नहीं होती। ऐसे में पेट में भरा आधा-अधूरा पचा खाना वापस गले और मुंह तक आता है।
क्या करें: GERD का इलाज कराएं।
5- सांसों में मल जैसी बदबू का मतलब आंतों में ब्लॉकेज
पचने के बाद बचे खाने का हिस्सा बड़ी आंत से बाहर निकलता है। लेकिन, इसमें रुकावट आने से कब्ज हो जाती है। पेट फूलने लगता है, दर्द-मरोड़ और उल्टी होती है।
क्या करें: अगर इन दिक्कतों के साथ सांसों से ऐसी बदबू आए, तो तुरंत डॉक्टर से मिलें।
6- किडनी डैमेज हो तो सांसों से अमोनिया या यूरिन जैसी गंध
चोट या किसी बीमारी की वजह से किडनी डैमेज होने पर वह नाइट्रोजन और दूसरे केमिकल्स को बाहर नहीं निकाल पाती। इससे सांसों में अमोनिया या यूरिन की बदबू आती है। इसे एज़ोटेमिया कहते हैं।
क्या करें: किडनी का डैमेज होना जानलेवा हो सकता है। नेफ्रोलॉजिस्ट से जांच कराएं।
7- लिवर फेल होने का खतरा बताती हैं सीलनभरी सांसें
सिरोसिस जैसी बीमारियों में लिवर जहरीले तत्वों को फिल्टर नहीं कर पाता। इससे खून में सल्फर बढ़ जाता है। जिससे सांस में सीलन की बदबू आती है, जिसे फीटर हिपैटिकस और ‘ब्रीद ऑफ डेड’ कहते हैं।
क्या करें: गैस्ट्रोएंटेरोलॉजिस्ट से जांच कराएं
8- जली चीनी की गंध है ब्रेन डैमेज का लक्षण
जब शरीर ल्यूसिन, आइसोल्यूसिन और वेलिन जैसे एमिनो एसिड्स को पचाकर उन्हें एनर्जी में नहीं बदल पाता। इस बीमारी को मेपल सिरप यूरिन डिजीज कहते हैं। इस बीमारी में दौरे पड़ने से मरीज कोमा में तक जा सकता है। इलाज न मिले तो ब्रेन डैमेज भी पॉसिबल है। बच्चों के यूरिन और सांसों से मेपल सिरप या फिर चीनी को जलाने की गंध आना इस बीमारी का संकेत है।
क्या करें: बच्चों के डॉक्टर, यूरोलॉजिस्ट और मेटाबोलिक डायटिशियन से इलाज कराएं।
9- सड़ी मछली जैसी बदबूदार सांसों के पीछे जेनेटिक बीमारी
ट्राइमेथीलेमिन्यूरिया नाम की बीमारी में शरीर ट्राइमेथिलमाइन नाम के केमिकल को तोड़कर पचा नहीं पाता। इससे सांस और पसीने से सड़ी हुई मछली की बदबू आने लगती है।
क्या करें: अंडे, मछली खाने से बचें। जेनेटिक स्पेशलिस्ट से मिलें।
10- उबली पत्तागोभी जैसी गंध वाली सांसों की वजह जेनेटिक डिसऑर्डर
एक और जेनेटिक डिसऑर्डर है- हाइपरमेथाइनिनमिया। इसमें शरीर मेथाइनिन नाम के एमिनो एसिड को पचाकर एनर्जी में नहीं बदल पाता। इस बीमारी के शिकार लोगों की सांसों से उबली हुई पत्तेगोभी जैसी बदबू आती है।
क्या करें: जेनेटिक स्पेशलिस्ट और मेटाबोलिक डायटिशियन से इलाज कराएं।
सासें महकाने के लिए माउथवॉश का बढ़ता कारोबार 
मुंह की बदबू छिपाने के लिए माउथवॉश का कारोबार दिन-दूना रात चौगुना बढ़ रहा है। मार्केट रिसर्च कंपनी टेकनेवियो के मुताबिक 2022 में माउथवॉश का ग्लोबल मार्केट 571.14 अरब रुपए का था, जिसके 2030 तक बढ़कर 985.02 अरब हो जाने की उम्मीद है। अकेले भारत में ही अगले 3 साल में माउथवॉश प्रोडक्ट्स की बिक्री में 13 अरब रुपए की बढ़ोतरी होने की उम्मीद है।
लेकिन, क्या माउथवॉश का इस्तेमाल करना वाकई फायदेमंद है?
प्रोस्थोडॉन्टिस्ट डॉ. रविंदर बताते हैं कि अगर कोई दूसरी बीमारी नहीं है, तो सांसों की बदबू का एक ही इलाज है- मुंह साफ रखिए। जीभ, मसूढ़ों, दांतों पर गंदगी न जमने पाए। माउथवॉश से मुंह के अंदर बदबू पैदा करने वाले बैक्टीरिया की संख्या कम हो जाती है, लेकिन यह स्थाई समाधान नहीं है। ज्यादा माउथवॉश इस्तेमाल करने के नुकसान भी हैं। मार्केट में 2 तरह के माउथवॉश मिलते हैं- क्लोरहेक्सिडीन माउथवॉश और हाइड्रोजन परॉक्साइड माउथवॉश। मुंह में इंफेक्शन, अल्सर और मसूढ़ों से जुड़ी बीमारियां होने पर क्लोरहेक्सिडीन माउथवॉश यूज कर सकते हैं। हाइड्रोजन परॉक्साइड माउथवॉश एंटीसेप्टिक होता है। 3% से ज्यादा हाइड्रोजन परॉक्साइड वाला माउथवॉश नहीं यूज करना चाहिए।
नीचे बताए गए तरीकों से आप घर पर भी हर्बल माउथवॉश तैयार कर सकते हैं। जिससे बदबू दूर होने से इंफेक्शन से भी निजात मिलेगी। दांत और मसूढ़ों के लिए भी ये फायदेमंद है:
कई लोगों को अपनी सांसों में बदबू होने का वहम हो जाता है, जो आखिर में उन्हें ‘हैलिटोफोबिया’ का शिकार बना देता है।
बदबू भरी सांसों के फोबिया से जूझ रहे करोड़ों लोग
मैक्स हेल्थकेयर हॉस्पिटल, दिल्ली में सीनियर डेंटल सर्जन डॉ. अजय शर्मा बताते हैं कि भारत की 5 से 7 फीसदी आबादी इस फोबिया की चपेट में है। बदबू भरी सांसों का डर 20 से 25 एज ग्रुप वाले युवाओं को ज्यादा सता रहा है। लड़कों की तुलना में लड़कियों को यह समस्या ज्यादा होती है। जिन्हें हर वक्त यह लगता रहता है कि उनकी सांसों से बदबू आ रही है। वे इलाज कराने के लिए डेंटल क्लिनिक, गैस्ट्रोएंटेरोलॉजिस्ट सहित अलग-अलग डॉक्टरों के चक्कर काटती रहती हैं, लेकिन जांच में कुछ नहीं निकलता। इसके बावजूद वे यह मानने को तैयार नहीं होती हैं कि उनकी सांसों से किसी तरह की बदबू नहीं आ रही है।
ज्यादा परेशानी आसपास के लोग झेलते हैं
जिसकी सांसों में बदबू होती है, उसे तो इसका पता नहीं चलता, लेकिन परेशानी झेलते हैं उसके आसपास मौजूद लोग।
फैमिली मेंबर, दोस्त और कॉलीग के लिए ऐसे शख्स से बात करना मुश्किल हो जाता है। बात करने से बचा भी नहीं जा सकता और कहा भी नहीं जा सकता- 'थोड़ा दूर से बात कीजिए न, मुंह से बहुत बदबू आ रही है।', डॉक्टर और डेंटिस्ट के लिए तो खैर बदबू भरी सांसें झेलना मजबूरी है, लेकिन कई बार अनजान लोगों को भी यह परेशानी झेलनी पड़ जाती है।
सांसों की बदबू का रिश्ते-नातों पर बुरा असर
लोग धीरे-धीरे ऐसे शख्स से कन्नी काटने लगते हैं और व्यक्ति अपनी बुरी सांसों से अकेला पड़ता जाता है।
'जर्नल ऑफ सोशल एंड साइकोलॉजिकल सांइसेज' की रिपोर्ट बताती है कि बदबू भरी सांसों का असर दोस्ती, डेटिंग, रोमांस, शादी, स्कूल-कॉलेज से लेकर नौकरी तक पर पड़ता है। ऐसे लोग सोशल फोबिया के शिकार हो जाते हैं।
आत्मविश्वास और आत्मसम्मान में कमी आती है। जिससे पढ़ाई और करियर में पिछड़ते हैं। और धीरे-धीरे अकेलेपन, फिर डिप्रेशन का शिकार हो जाते हैं। उनके मन में आत्महत्या तक के ख्याल आ सकते हैं।
'इंटरनेशनल जर्नल ऑफ डेंटल हाईजीन' की एक स्टडी तो यह भी बताती है कि जिनकी सांसों की गंध अच्छी नहीं होती, वो दोगुने दुखी रहते हैं। यहां तक कि उन्हें जिंदगी में 500 फीसदी ज्यादा बुरे अनुभव झेलने पड़ते हैं।
सांसों की बदबू को छिपाने के लिए इंसान हजारों साल से तरह-तरह के जतन करता रहा है। साढ़े 5 हजार साल पहले हड़प्पा सभ्यता में पान खाना शुरू हुआ।
आयुर्वेद में माउथवॉश के लिए जड़ी-बूटियां बताई गईं। 3 हजार साल पहले मिस्र, यूनान और चीन में ऑलिव ऑयल और मिंट जैसी चीजों से सांसों को महकाया और बदबू को छिपाया गया।
ढाई हजार साल पहले पंचतंत्र में भी सांसों की बदबू से परेशान शेर-शेरनी, भेड़, भेड़िये, लोमड़ी पर तो कहानी तक लिख दी गई। जिसमें शेर अपने मुंह से आती बदबू से बहुत परेशान हो जाता है। लब्बोलुआब यह है कि एक की सांस की बदबू दूसरे की परेशानी न बने।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।